  Виталий Пронин «Удмурт Кенешлэн» ортчем Пичи кенешаз.Бадӟым ӧтчамлэн ортчемез сяна, пӧртэм ужпумъёс ӝутэмын вал. Та нуналъёсы Валентин Кузьмичлы 80 арес тырмиз. Азьвыл кивалтӥсез сюлмысьтызы ӟечкылазы огшоры «кенешчиос» но, бадӟым кивалтӥсьёс но. Элькунлэн Тӧроез Александр Соловьёв шуиз: Валентин Кузьмич - шаерысьтымы зэмос удмурт кизили. Секыт 1990-тӥ аръёсы со кивалтӥз элькунэнымы. Бен, секыт вал, уждун ӝегалляз, калык ёрмыса улӥз, но элькунмы утемын вал. Кутэмын Удмуртиез азинтонъя законъёс. Оскисько, Валентин Тубылов трос лэсьтыны быгатоз на аслаз калыкез понна, соин ик висьыны но, пересьмыны но солы уг яра! Та нуналэ ик доразы сяськаосын бертӥзы Дэриысь Раиса Моторина, Кезысь Ангелина Дерендяева, Можгалась Виталий Окулов, Пичи Пургалась Валентина Зорина, Ижысь Валерий Митрофанов - та азьветлӥсь удмуртъёс пыртэмын «Удмурт Кенешлэн» Данъян книгаяз. Валентина Спиридоновна ачиз далайгес та книгае сюриз ни вал, та рад данъямын 5 ар талэсь азьвыл улонысь кошкем нылыз Ирина Шеда-Зорина, со ужаз Нациосын ужан политикая министерствоын, «Удмурт Кенешлэн» вице-президентэз вал. «Кенешчиос» озьы ик данъязы но коньдон кузьымен пусйизы «Элькуновидение» конкурсын вормисе потэм пурга пиосты Андрей Корниловез но Иван Котельниковез. Но данъяськонэн, шумпотонэн артэ ялан сюре сюлмаськон. Милям газетмы трос гожъяз ни удмурт кылъя дышетӥсьёслэсь ӝожтӥськемзэс - Прокуратура эскерем бере соосты косо ужазы ӟуч кылэз пыртыны но мукет. Та пумысен Игорь Семёнов ӝот-ӝот вераз: Правительствоын та сярысь тодо, югдур тупатскыны кулэ. Нош кыӵе валэктон сётэ та юанъя элькунмылэн Прокурорез, лыдӟоды «Удмурт дуннелэн» вуоно пятницае потоно номерысьтыз.Зинаида Рябинина Туспуктӥз Леонид Гонин  Теги: гердудмурткенеш  